कार्यालय सहायकदेखि उपमेयरसम्म
ताराकुमारी काजी महतो ४२ वर्ष पुगिन् । उनको मिहिनेत, सहयोगी भावना र मिलनसार स्वभावको सबैले प्रशंसा गर्छन् । यही कलाले उनलाई माडी नगरपालिकाको उपमेयरसम्म बनायो । एमालेबाट उम्मेदवार बनेकी उनले माओवादी केन्द्रकी सरिता महतोलाई ८ सय ८६ मत अन्तरले पराजित गरिन् ।
चितवन — ताराकुमारी काजी महतो ४२ वर्ष पुगिन् । उनको मिहिनेत, सहयोगी भावना र मिलनसार स्वभावको सबैले प्रशंसा गर्छन् । यही कलाले उनलाई माडी नगरपालिकाको उपमेयरसम्म बनायो । एमालेबाट उम्मेदवार बनेकी उनले माओवादी केन्द्रकी सरिता महतोलाई ८ सय ८६ मत अन्तरले पराजित गरिन् ।सामान्य पारिवारिक भूमिका भएकी उनको एसएलसीपछि विवाह भयो । घरधन्दासँगै सन्तान हुर्काउनुपर्ने जिम्मेवारी आइपर्‍यो । छोरी जन्मेपछि ‘प्लस टु’ गरिन् । २ छोरीकी आमा उनलाई अहिले जनताको सेवा गर्न भ्याइनभ्याई छ । श्रीमान् जयराम शिक्षक छन् । २०६१ सालमा युनिसेफको बालबालिकासम्बन्धी परियोजनामा ग्रामीण सहजकर्ता बनिन् । माडी–३ स्थित वसन्तपुर घर भएकी उनी २०६३ सालमा बघौडा गाविसको कार्यालय सहायकको जिम्मेवारी लिइन् । रानीतिक क्षेत्रमा भने उनको प्रवेश ०४७ सालबाटै सुरु भएको हो । उनले ०६६ सालमा पार्टीको संगठित सदस्यता प्राप्त गरिन् । उनको लगाव पार्टीमा भन्दा बढी घर गाउँलेको सेवा गर्नेमा थियो । बघौडा गाविस अरू गाविससहित माडी नगरपालिका बन्यो । उक्त नगरपालिकाको ३, ४ र ५ को वडा सचिवको जिम्मेवारी उनलाई आइपर्‍यो । जनताको सेवामा समर्पित भावनाको सम्मान गर्दै पार्टीले टिकट दियो । ‘पार्टीबाट उपमेयरको टिकट पाएपछि जागिरबाट राजीनामा दिएँ,’ उनले भनिन्, ‘अब जनताको सेवा गर्छु ।’ माडी नगरपालिकाका कार्यकारी अधिकृत रोमबहादुर महतले भने, ‘सुरुदेखि नै उहाँ करार सेवामा कार्यरत हुनुहुथ्यो ।’ माडीमा बर्सेनि बाढी र निकुञ्जबाट बस्ती पस्ने वन्यजन्तुले स्थानीय सास्ती व्यहोर्न बाध्य छन् । ज्यानसमेत जाने भएकाले डराईडराई बसोबास गर्नु पर्ने बाध्यता छ । ‘यस्तै समस्या समाधान गर्न जनताले मत दिएर हामीलाई यो ठाउँमा पठाएका छन,’ उनले भनिन्, ‘अब सबै मिलेर जनताको समस्या समाधान गर्दै अघि बढ्नु पर्छ ।’ 